Document ID: 32010D0684

KOMISJONI OTSUS,
10. november 2010,
millega muudetakse nõukogu direktiivi 92/65/EMÜ E lisa 1. osa põllumajandusettevõtetest pärit loomade veterinaarsertifikaadi näidise osas
(teatavaks tehtud numbri K(2010) 7640 all)
(EMPs kohaldatav tekst)
(2010/684/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse, (1) eriti selle artikli 22 esimest lõiku,
ning arvestades järgmist:
(1)
Direktiivi 92/65/EMÜ artiklis 10 on sätestatud koerte, kasside ja valgetuhkrutega kauplemist reguleerivad loomatervishoiunõuded.
(2)
Direktiivi 92/65/EMÜ E lisa 1. osas on esitatud veterinaarsertifikaadi näidis põllumajandusettevõtetest pärit loomadega, sealhulgas koerte, kasside ja valgetuhkrutega kauplemiseks.
(3)
Euroopa Parlamendi ja nõukogu määruses (EÜ) nr 998/2003 (2) on sätestatud lemmikloomade mittekaubandusliku liikumise suhtes kohaldatavad loomatervishoiunõuded ja niisuguse liikumise kontrolli suhtes rakendatavad eeskirjad. Määrust kohaldatakse selle I lisas loetletud lemmikloomaliikide liikumise puhul liikmesriikide vahel või kolmandatest riikidest. Koerad, kassid ja valgetuhkrud on loetletud kõnealuse lisa A ja B osas.
(4)
Määruses (EÜ) nr 998/2003 sätestatud nõuded erinevad sõltuvalt sellest, kas lemmikloomade liikumine toimub liikmesriikide vahel või kolmandatest riikidest liikmesriiki. Lisaks on kolmandatest riikidest pärit liikumise puhul sätestatud erinevad nõuded liikumisele nendest kolmandatest riikidest, mis on loetletud nimetatud määruse II lisa B osa 2. jaos, ning nendest kolmandatest riikidest, mis on loetletud kõnealuse lisa C osas.
(5)
Et vältida kaubanduslike liikumiste petturlikku esitamist lemmikloomade mittekaubanduslike liikumistena määruse (EÜ) nr 998/2003 tähenduses, on kõnealuse määruse artikliga 12 ette nähtud direktiivi 92/65/EMÜ nõuete ja kontrollide kohaldamine enam kui viie lemmiklooma liikumise suhtes, juhul kui loomad tuuakse liitu muust kui kõnealuse määruse II lisa B osa 2. jaos loetletud kolmandast riigist.
(6)
Samalaadse tegevuse vältimiseks ning määruse (EÜ) nr 998/2003 ühetaoliseks kohaldamiseks on komisjoni 6. mai 2010. aasta määruses (EL) nr 388/2010 (millega rakendatakse Euroopa Parlamendi ja nõukogu määrust (EÜ) nr 998/2003 seoses mittekaubanduslikult liikuvate teatavat liiki lemmikloomade maksimaalse arvuga) (3) sätestatud, et samu eeskirju kohaldatakse ka juhul, kui enam kui viis lemmikloomana peetavat koera, kassi ja valgetuhkrut tuuakse liikmesriiki teisest liikmesriigist või määruse (EÜ) nr 998/2003 II lisa B osa 2. jaos loetletud kolmandast riigist.
(7)
Direktiivi 92/65/EMÜ E lisa 1. osas (mida on muudetud komisjoni otsusega 2010/270/EL) (4) sätestatud sertifikaadis võetakse arvesse määruse (EL) nr 388/2010 sätteid.
(8)
Määruse (EL) nr 388/2010 kohaldamise kogemus on näidanud, et teatavatel juhtudel mõjutavad kõnealuse määruse sätted ebaproportsionaalselt suurel määral piiratud arvu selliste lemmikloomadena peetavate koerte, kasside ja valgetuhkrute liikumist, keda viiakse sageli mittekaubanduslikel eesmärkidel suuremas kui viiest loomast koosnevas rühmas võistlustele või näitustele.
(9)
Sellistel juhtudel on otstarbekas väljastada veterinaarsertifikaat, mille kehtivusaeg on pikem kui muudele direktiivi 92/65/EMÜ E lisa 1. osas sätestatud sertifikaadiga hõlmatud liikidele väljastatava veterinaarsertifikaadi kehtivusaeg.
(10)
Komisjoni 1. detsembri 2004. aasta otsusega 2004/824/EÜ, millega kehtestatakse veterinaarsertifikaadi näidis koerte, kasside ja valgetuhkrute mittekaubanduslikuks liikumiseks kolmandatest riikidest ühendusse, (5) on ette nähtud, et otsuse lisas sätestatud veterinaarsertifikaat kehtib ühendusesisesteks liikumisteks neli kuud alates väljaandmise päevast või kuni marutaudivastase vaktsineerimise tähtaja lõppemiseni, olenevalt sellest, kumb on varasem.
(11)
ELi õigusaktide kooskõlalisuse huvides on asjakohane, et direktiivi 92/65/EMÜ E lisa 1. osas lemmikloomadena peetavate koerte, kasside ja valgetuhkrute puhul sätestatud sertifikaadi kehtivusaeg kattuks otsuse 2004/824/EÜ lisas sätestatud sertifikaadi kehtivusajaga.
(12)
Seega tuleks direktiivi 92/65/EMÜ vastavalt muuta.
(13)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 92/65/EMÜ E lisa 1. osa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 10. november 2010

Labels: 0
3
6